વલસાડથી દક્ષિણ પૂર્વ દિશામાં અને ૬ કિ.મી.ના અંતરે તેમજ હાઈવે નં.૮ થી એકાદ કિ.મી. દૂર પારનેરા ડુંગરની ટોચ પર મહાકાળી માતાજીનું મંદિર આવેલું છે. ડુંગરના પુરાણા કિલ્લાની અંદર ડુંગરની દક્ષિણ દિશામાં એક કાળા રંગનો મોટો ખડક છે ખડકની અંદર ગુફા જેવી રચના છે જેમાં મહાકાળી માતા સાક્ષાત બિરાજમાન છે. નવરાત્રિના દિવસોમાં આઠમના દિવસે આ દર્શનનો વિશેષ મહિમા ગણાયો છે. આ મહાકાળી માતાના સ્થાનક ઉપરાંત આ ડુંગર પર એક પુરાતન મંદિર પણ આવેલ છે જેમાં ચંડિકા, અંબિકા, નવદુર્ગા માતાજીની અને સામે શિતળા માતાજીની મૂર્તિ બિરાજમાન છે. આ મંદિરની સામે હનુમાનજીનું અને બાજુમાં રામેશ્વર મહાદેવનું મંદિર આવેલું છે.